Document ID: 31998L0014

KOMMISSIONENS DIREKTIV 98/14/EF af 6. februar 1998 om tilpasning til den tekniske udvikling af Rådets direktiv 70/156/EØF om tilnærmelse af medlemsstaternes lovgivning om godkendelse af motorkøretøjer og påhængskøretøjer dertil (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970 om godkendelse af motorkøretøjer og påhængskøretøjer dertil (1), senest ændret ved Europa-Parlamentets og Rådets direktiv 97/27/EF (2), særlig artikel 13, stk. 2,
under henvisning til artikel 3 i Rådets direktiv 92/53/EØF af 18. juni 1992 om ændring af direktiv 70/156/EØF om tilnærmelse af medlemsstaternes lovgivning om godkendelse af motorkøretøjer og påhængskøretøjer dertil (3), særlig artikel 3, og
ud fra følgende betragtninger:
Ifølge direktiv 92/53/EØF skal Kommissionen på grundlag af en rapport, som skulle foreligge senest 31. december 1994, foreslå ændringer, som er nødvendige for at forbedre typegodkendelsesproceduren og lette ibrugtagning af køretøjerne i medlemsstaterne; nærværende direktiv indeholder sådanne ændringer;
ifølge artikel 9 i direktiv 70/156/EØF skal de internationale FN/ECE-regulativer, der er opregnet i bilag IV, del II, anerkendes som ækvivalente med de pågældende særdirektiver; de relevante bilag og ækvivalenstabellen må holdes a jour, således at forbindelsen mellem regulativer og direktiver er klar;
ifølge artikel 10 i direktiv 70/156/EØF skal en medlemsstat, der meddeler typegodkendelse, træffe de fornødne foranstaltninger, jf. bilag X, for at kontrollere, om der er truffet passende forholdsregler til sikring af, at de producerede køretøjer, systemer, komponenter og separate tekniske enheder er i overensstemmelse med den godkendte type;
det er vigtigt, at kravene til de godkendende myndigheders kontrol med produktionens overensstemmelse harmoniseres; derfor må der indføres specielle retningslinjer for, hvilke procedurer der skal følges, så der sikres ensartet anvendelse og fortolkning;
de i nærværende direktiv omhandlede forholdsregler er i overensstemmelse med udtalelse fra udvalget for tilpasning til den tekniske udvikling -
UDSTEDT FØLGENDE DIREKTIV:
Artikel 1
I direktiv 70/156/EØF foretages følgende ændringer:
1) Artikel 3, stk. 1, affattes således:
»1. Ansøgning om typegodkendelse af et køretøj indgives af fabrikanten til den godkendende myndighed i en medlemsstat. Den ledsages af en informationsmappe med de oplysninger, der kræves i bilag III, og af typegodkendelsesattester i henhold til de relevante særdirektiver, jf. bilag IV og XI. For hvert særdirektiv skal desuden informationspakken vedrørende typegodkendelser af systemer og separate tekniske enheder være til rådighed for den godkendende myndighed, indtil der udstedes eller nægtes typegodkendelse.«
2) Artikel 4, stk. 1, ændres således:
a) I litra c) ændres »det relevante særdirektiv« til »det relevante særdirektiv, der er nævnt i bilag IV eller XI«.
b) I litra d) ændres »det relevante særdirektiv« til »det relevante særdirektiv, der er nævnt i bilag IV eller XI.«
c) Som litra e) og f) indsættes:
»e) Hvis der er tale om typegodkendelse af et køretøj i henhold til bilag XI eller artikel 8, stk. 2, litra c), eller hvis der er tale om typegodkendelse af et system, en komponent eller en separat teknisk enhed i henhold til bilag XI eller artikel 8, stk. 2, litra c), som indebærer begrænsninger i eller undtagelser fra bestemmelserne i det relevante særdirektiv, skal de indrømmede begrænsninger og undtagelser fremgå af typegodkendelsesattesten, som tildeles et særligt godkendelsesnummer i henhold til bestemmelserne i bilag VII.
f) Hvis oplysninger i de informationsmapper, der henvises til under litra a), b), c) og d), angiver bestemmelser for køretøjer til særlig anvendelse, som anført i de relevante kolonner i bilag XI og tillæggene hertil, skal sådanne bestemmelser og undtagelser også fremgå af typegodkendelsesattesten.«
3) Artikel 5 affattes således:
»Artikel 5
Ændring af typegodkendelser
1. Den medlemsstat, der har udstedt en typegodkendelse, sørger for at blive underrettet om alle ændringer af de oplysninger, der findes i informationspakken.
2. Ansøgning om ændring eller udvidelse af en typegodkendelse indgives til den medlemsstat, der har udstedt den oprindelige typegodkendelse.
3. Er der sket ændringer i nogle af oplysningerne i en informationspakke vedrørende typegodkendelse af et system, en komponent eller en separat teknisk enhed, skal den godkendende myndighed i den pågældende medlemsstat udstede de nødvendige rettelsesblade til informationspakken, idet hvert enkelt rettelsesblad mærkes tydeligt med ændringens art og udstedelsesdato; en samlet, ajourført version af informationspakken ledsaget af en nøjagtig beskrivelse af ændringens art anses også for at opfylde dette krav.
Hver gang der udstedes rettelsesblade, eller der udsendes en samlet, ajourført version, rettes også indekset til informationspakken (der er knyttet som bilag til typegodkendelsesattesten), således at datoen for de seneste ændringer på rettelsesbladene eller i den samlede, ajourførte version fremgår.
Den skal udstede en revideret typegodkendelsesattest, som er mærket med »udvidelse« og forsynet med et udvidelsesnummer, hvis nogle af oplysningerne i den (bortset fra bilagene) er ændret, eller hvis direktivets krav er ændret siden den dato, der er anført på attesten; af den reviderede attest skal det tydeligt fremgå, hvorfor og på hvilken dato revisionen er foretaget.
Finder den godkendende myndighed i den pågældende medlemsstat, at en ændring i informationspakken berettiger til ny prøvning eller kontrol, underretter den fabrikanten herom og udsteder først de i første, andet og tredje afsnit omhandlede dokumenter, når den nye prøvning eller kontrol er gennemført med tilfredsstillende resultat.
4. Er der sket ændringer i nogle af oplysningerne i en informationspakke vedrørende typegodkendelse af et køretøj, skal den godkendende myndighed i den pågældende medlemsstat udstede de nødvendige rettelsesblade til informationspakken, idet hvert enkelt rettelsesblad mærkes tydeligt med ændringens art og udstedelsesdato; en samlet, ajourført version af informationspakken ledsaget af en nøjagtig beskrivelse af ændringens art anses også for at opfylde dette krav.
Hver gang der udstedes rettelsesblade, eller der udsendes en samlet, ajourført version, rettes også indekset til informationspakken (der er knyttet som bilag til typegodkendelsesattesten), således at datoen for de seneste ændringer på rettelsesbladene eller i den samlede, ajourførte version fremgår.
Den skal udstede en revideret typegodkendelsesattest, som er mærket med »udvidelse« og forsynet med et udvidelsesnummer, hvis der kræves yderligere kontrol, hvis nogle af oplysningerne i godkendelsesattesten (bortset fra bilagene) er ændret, eller hvis kravene i et af de særdirektiver, der gælder på den dato, fra hvilken første ibrugtagning forbydes, er ændret siden den dato, der er anført på attesten; af den reviderede attest skal det tydeligt fremgå, hvorfor og på hvilken dato revisionen er foretaget.
Finder den godkendende myndighed i den pågældende medlemsstat, at en ændring i informationspakken berettiger til ny inspektion, underretter den fabrikanten herom og udsteder først de i afsnit 1, 2 og 3 omhandlede dokumenter, når den nye inspektion er gennemført med tilfredsstillende resultat. Reviderede dokumenter skal sendes til de øvrige godkendende myndigheder inden en måned.
5. Er en typegodkendelse af et køretøj ved at blive ugyldig, fordi en eller flere af de typegodkendelser, der er udstedt i henhold til særdirektiver, og som der henvises til i den tilhørende informationspakke, er ved at blive ugyldige, eller fordi der indføres et nyt særdirektiv i bilag IV, del I, giver myndighederne i den medlemsstat, der har udstedt typegodkendelsen, mindst en måned før typegodkendelsen bliver ugyldig, de godkendende myndigheder i de øvrige medlemsstater meddelelse herom med angivelse af den pågældende dato, eller de meddeler dem identifikationsnummeret på det sidste køretøj, der er produceret i overensstemmelse med den gamle attest.
6. For køretøjsklasser, der ikke berøres af, at kravene i særdirektiver eller i dette direktiv ændres, skal godkendelsen ikke nødvendigvis ændres.«
4) I artikel 6, stk. 1, indsættes som andet afsnit:
»Typeattesten skal udføres på en sådan måde, at falskneri forhindres. Den skal trykkes på papir, som enten er beskyttet med kulørt grafik eller er forsynet med et vandmærke med fabrikantens identifikationsmærke.«
5) Artikel 8, stk. 2, ændres således:
a) Litra b) ændres således:
i) I første punktum udgår »maksimale«.
ii) Nr. 2 affattes således:
»2) Ved anvendelse af stk. 1 på en eller flere køretøjstyper af en bestemt klasse skal fabrikanten indgive en ansøgning til de kompetente myndigheder i hver medlemsstat, der berøres af ibrugtagningen af disse køretøjstyper. Ansøgningen skal ledsages af en teknisk og/eller økonomisk begrundelse.
Inden tre måneder skal de pågældende medlemsstater afgøre, hvorvidt og for hvilket antal enheder de accepterer, at den pågældende køretøjstype registreres på deres område.
Enhver medlemsstat, der berøres af ibrugtagningen af disse køretøjstyper, er ansvarlig for, at fabrikanten overholder bestemmelserne i bilag XII, del B.
Medlemsstaterne sender hvert år Kommissionen en liste over de indrømmede undtagelser.«
b) Litra c) affattes således:
»c) Køretøjer, komponenter eller separate tekniske enheder, der er fremstillet på grundlag af teknologi eller principper, som i kraft af deres art strider mod et eller flere krav i et eller flere særdirektiver:
I så fald kan medlemsstaten meddele en typegodkendelse, som er gyldig inden for dens eget område, men skal senest en måned efter sende en kopi af typegodkendelsesattesten ledsaget af bilag til de godkendende myndigheder i de øvrige medlemsstater og til Kommissionen. Samtidig skal medlemsstaten fremsende en ansøgning til Kommissionen om tilladelse til at meddele typegodkendelse i henhold til nærværende direktiv. Ansøgningen skal ledsages af en rapport, som indeholder følgende:
- en begrundelse for, hvorfor den pågældende teknologi eller de pågældende principper bevirker, at køretøjet, komponenten eller den separate tekniske enhed ikke opfylder kravene i et eller flere af de relevante særdirektiver
- en beskrivelse af, hvilke sikkerheds- og miljøbeskyttelsesaspekter, der berøres, og hvilke forholdsregler der er truffet
- en beskrivelse af de prøvninger og prøveresultater, der godtgør, at sikkerheden og miljøbeskyttelsen er på et mindst lige så højt niveau som det, kravene i et eller flere af de relevante særdirektiver indebærer
- forslag til ændring af de relevante særdirektiver eller i givet fald forslag til nye særdirektiver.
Kommissionen skal inden for en frist på tre måneder efter modtagelse af den fuldstændige rapport sende udkast til beslutning til det udvalg, som er nedsat i henhold til artikel 13. Kommissionen beslutter efter proceduren i artikel 13, om det tillades medlemsstaten at meddele typegodkendelse i henhold til nærværende direktiv.
Kun anmodningen om tilladelse til at meddele typegodkendelse og udkastet til beslutning fremsendes til medlemsstaterne på deres officielle sprog, men medlemsstaterne kan bede om at få tilsendt dele af eller hele rapportens indhold på originalsproget som en forudsætning for at træffe beslutning efter proceduren i artikel 13.
Hvis det besluttes at godkende anmodningen, kan medlemsstaten meddele typegodkendelse i henhold til nærværende direktiv. Det skal også fremgå af den pågældende beslutning, om der gælder nogen restriktioner, f.eks. en tidsfrist, for dens gyldighed. Gyldighedsperioden for enhver typegodkendelse bør være mindst 36 måneder.
Når det/de pågældende særdirektiv(er) er blevet tilpasset den tekniske udvikling, således at de køretøjer, komponenter eller separate tekniske enheder, for hvilke der er meddelt godkendelse i henhold til bestemmelserne i nærværende litra, overholder kravene i det/de ændrede direktiv(er), skal medlemsstaterne konvertere sådanne godkendelser til normale godkendelser, idet der gives en rimelig frist, så f.eks. fabrikanter får tid til at ændre godkendelsesmærker på komponenter. Dette omfatter sletning af enhver begrænsning og undtagelse samt erstatning af særlige godkendelsesnumre med normale godkendelsesnumre.
Hvis de nødvendige foranstaltninger til tilpasning af særdirektivet(erne) ikke er gennemført, kan gyldigheden af godkendelser, som er meddelt i henhold til bestemmelserne i dette litra, forlænges efter anmodning fra den medlemsstat, som har meddelt godkendelsen, ved yderligere beslutning efter proceduren i artikel 13.«
6) Artikel 10, stk. 2, andet punktum, affattes således:
»Kontrol med, at produktionen er i overensstemmelse med den godkendte type, begrænses til de procedurer, der er anført i bilag X, punkt 2 og 3, og i de særdirektiver, der indeholder specielle krav herom.«
7) I artikel 13 indsættes som stk. 5:
»5. Hvis Kommissionen vedtager ændringer til et særdirektiv, vedtager den på basis af samme ændringer de nødvendige ændringer i de relevante bilag til nærværende direktiv.«
8) Bilagene ændres som anført i bilaget til nærværende direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. september 1998. De underretter straks Kommissionen herom.
Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
3. Medlemsstaterne anvender disse bestemmelser for nye køretøjstyper fra den 1. oktober 1998. Efter anmodning fra fabrikanten kan den tidligere model af typeattesten dog stadig anvendes i en periode på 12 måneder fra nævnte dato for færdigopbyggede køretøjer og 18 måneder for etapevis færdigopbyggede køretøjer, som der er udstedt etapevis typegodkendelse for.
4. Nærværende direktiv betyder ikke, at godkendelser, der er meddelt inden dets ikrafttræden, bliver ugyldige, eller at sådanne godkendelser ikke kan udvides i henhold til bestemmelserne i det direktiv, som de oprindelig blev meddelt i henhold til. Senest 12 måneder efter den i stk. 3 nævnte dato for færdigopbyggede køretøjer og 18 måneder for etapevis færdigopbyggede køretøjer, som der er udstedt etapevis typegodkendelse for, skal alle typeattester, der udstedes af fabrikanten, dog svare til modellen, som er vist i bilag IX til direktiv 70/156/EØF som ændret ved nærværende direktiv.
5. Medlemsstaterne anvender kun dette direktiv i forbindelse med typegodkendelse af køretøjer i klasse M1 med forbrændingsmotor, indtil bilagene er ændret, således at de også omfatter køretøjer i klasse M1 med andre motorer end forbrændingsmotorer og andre køretøjsklasser. Indtil da gælder bestemmelserne i artikel 10 i direktiv 70/156/EØF, som ændret ved direktiv 87/403/EØF (4) for typegodkendelse af køretøjer i de øvrige klasser.
6. Medlemsstaterne anvender kun bestemmelserne i artikel 4, stk. 1, i direktiv 70/156/EØF, som ændret ved nærværende direktiv, på fabrikantens anmodning for køretøjer til særlig anvendelse, der er nævnt i bilag XI, indtil den/de dato(er), der angives i en ændring til nærværende direktiv, hvorved det også kommer til at omfatte køretøjer i andre klasser end M1.
Indtil da udsteder medlemsstaterne national typegodkendelse for og tillader registrering, salg og ibrugtagning af køretøjer, komponenter og separate tekniske enheder i overensstemmelse med bestemmelserne i artikel 10 i direktiv 70/156/EØF.
7. Indtil 31. december 1997 for færdigopbyggede køretøjer, indtil 31. december 1999 for etapevis færdigopbyggede køretøjer, som der er udstedt etapevis typegodkendelse for, og indtil de datoer, som er nævnt i stk. 6 for køretøjer til særlig anvendelse, anvendes artikel 7, stk. 1 og 2, i direktiv 70/156/EØF, som ændret ved nærværende direktiv ikke for køretøjer, komponenter og separate tekniske enheder af en type, som der er udstedt national typegodkendelse for før 1. januar 1996 for færdigopbyggede køretøjer, eller 1. januar 1998 for etapevis færdigopbyggede køretøjer, som der er udstedt etapevis typegodkendelse for, eller de i stk. 6 fastsatte datoer, hvis der er tale om køretøjer til særlig anvendelse, eller af en type, som en medlemsstat har registeret, tilladt salg og ibrugtagning af før 1. januar 1996 for færdigopbyggede køretøjer eller 1. januar 1998 for etapevis færdigopbyggede køretøjer, som der er udstedt etapevis typegodkendelse for, eller de i stk. 6 fastsatte datoer.
8. Godkendelser, der er meddelt i henhold til særdirektiver efter den i stk. 6 og 7 omhandlede nationale typegodkendelsesprocedure, forbliver gyldige efter datoerne i stk. 6 og 7, medmindre en af betingelserne i artikel 5, stk. 3, fjerde afsnit, i direktiv 70/156/EØF, som ændret ved dette direktiv, er opfyldt.
9. Indtil harmoniseringen af medlemsstaternes registrerings- og beskatningssystemer for køretøjer, som er omfattet af nærværende direktiv, er gennemført, kan medlemsstaterne anvende nationale kodesystemer for at lette registrering og beskatning på deres område. Til dette formål kan medlemsstaterne underopdele de versioner, som fremgår af bilag III, del II, forudsat, at de oplysninger, som lægges til grund for underopdelingen, fremgår direkte af informationspakken eller kan udledes heraf ved simpel beregning. Medlemsstaterne kan også forlange, at den nationale kode fremgår af typeattesten.
10. Indtil direktiv 70/156/EØF ændres, hvorved det også kommer til at omfatte køretøjer i andre klasser end M1 kan medlemsstaterne for de i bilag XI nævnte køretøjer til særlig anvendelse efter etapevis typegodkendelse udstede køretøjsgodkendelser på grundlag af godkendelsesattester, som er udstedt til fabrikanten af basiskøretøjet/det delvis opbyggede køretøj i de klasser, hvor bestemmelserne i bilag XI betyder, at køretøjet opfylder kravene for den klasse, basiskøretøjet/det delvis opbyggede køretøj henhører under.
Til brug ved efterfølgende registreringsprocedurer skal fabrikanten af basiskøretøjer/delvis opbyggede køretøjer i andre klasser end M1 desuden afgive en skriftlig erklæring i overensstemmelse med bilag XV.
11. Med forbehold af artikel 8, stk. 2, litra a) og b), i direktiv 70/156/EØF, som ændret ved nærværende direktiv, kan medlemsstaterne ikke med henvisning til stk. 6 og 7 indrømme undtagelser fra nogen bestemmelser i et særdirektiv eller i dette direktiv, som indeholder krav baseret på fuldstændig harmonisering med hensyn til typegodkendelse og første ibrugtagning af køretøjer, komponenter og separate tekniske enheder.
12. Bestemmelserne i artikel 8, stk. 2, litra b), undtagen udtrykket »i henhold til artikel 5, stk. 5,« og i artikel 8, stk. 2, litra b), nr. 1, stk. 1, andet led, gælder for køretøjer af klasse M1 med forbrændingsmotor, som er registreret efter de datoer, der er angivet i stk. 7, og som ikke er ledsaget af en gyldig typeattest.
13. Gyldigheden af typegodkendelser, som tidligere er meddelt i henhold til bestemmelserne i artikel 8, stk. 2, litra c), i direktiv 70/156/EØF, anses som forlænget én gang med tolv måneder fra deres udløbsdato.
Artikel 3
1. Senest den 31. december 2000 udarbejder Kommissionen på grundlag af de relevante oplysninger, den har modtaget fra medlemsstaternes myndigheder, en rapport om anvendelsen af EF-typegodkendelsesproceduren, idet der især, men ikke udelukkende, lægges vægt på virkningerne for de små og mellemstore virksomheder, der er involveret i etapevis opbygning; Kommissionen foreslår om nødvendigt ændringer, som kan forbedre harmoniseringsprocessen.
2. Senest den 31. december 2000 udarbejder Kommissionen en rapport om, hvordan punkt I i del B af bilag II i direktiv 70/156/EØF, som ændret ved nærværende direktiv, anvendes i medlemsstaterne, og fremsætter om nødvendigt forslag til en forenkling af kravene deri.
Artikel 4
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 5
Dette direktiv er rettet til medlemsstaterne.
Udfærdiget i Bruxelles, den 6. februar 1998.

Labels: 7
8
3